Depressie, saam met stres, is die siektes van ons tyd - met die gevaar dat dit talle ander fisiologiese kwale kan veroorsaak.
Omdat niemand daarop kan reken dat depressie húlle nie sal tref nie, is dit 'n boek wat by almal aanbeveel kan word. Die uniekheid van die boek is dat dit nie een persoon se storie is nie, maar dié van 16 Suid-Afrikaners - onder hulle baie bekende persone - wat eerlik vertel van hulle worsteling met "die hel van dié siekte", maar wat ook die hoop bied dat daar 'n terugkeer na die goeie lewe kan wees. Behalwe die vertellers is daar ook kundiges wat professioneel maar toeganklik oor dié siekte en behandelingsmetodes praat. Ruda Landman skryf die aanbevelingswoord voorin.
Ligdans is 'n aangrypende, unieke boek oor depressie. Die skryfster, die vrolike tydksrifjoernalis Jeanne Els, vertel hoe sy in 'n verskrikkende, donker maalkolk van depressie beland het. Met genade van Bo, 'n diep geloof, mediese hulp en haar geliefdes se bystand kon sy mettertyd egter weer met passie begin leef.
Sy verweef haar eie rou maar ook hoogs inspirerende verhaal met die vertellings van 16 ander Suid-Afrikaanse depressie-vegters wie se ouderdomme, beroepe en geloofs- en lewensfilosofieë verskil, maar almal openlik erken (sommige vir die eerste keer) dat hulle teen depressie veg. Uiteindelik word hulle klopdans van wanhoop egter 'n hoopvolle dans in die lig - maar sonder dat hier oppervlakkige en onoortuigende oplossings opgedis word.
Ook vier kundiges - 'n psigiater, kliniese sielkundige, huisarts en geestelike berader - beskryf op toeganklike manier presies wat aan depressie gedoen kan word.